ลงทุนเรื่องง่ายในยุคดิจิตอล
โดย...สุรีรัตน์ สุรเดชะ
15 พ.ค. 2555

โดย...สุรีรัตน์ สุรเดชะ
ช่วงนี้ไปทางไหนก็จะเห็นหนุ่มสาวไฮเทคเกาะติดเทคโนโลยีตามติดรายงานสดทุกสถานการณ์ ทั้งข่าวสารความเป็นไปของผองเพื่อน ของดารา ของสังคม หรือข่าวบ้านการเมือง เพียงแค่มี Smartphone เครื่องเดียวก็ทำให้หนุ่มสาวเหล่านี้ติดตามความเป็นไปของสถานการณ์นั้นๆ ได้ราวกับอยู่ในเหตุการณ์ด้วย ในปัจจุบันจึงเกิด Mobile Application มากมายที่ช่วยให้ชีวิตง่ายขึ้น ไม่ว่าจะเป็น App สำหรับดูทีวี App ที่ช่วยค้นหาร้านอาหาร สั่งสินค้าออนไลน์ และยังช่วยให้ติดตามสถานการณ์การลงทุนในตลาดหลักทรัพย์ทั่วโลกได้ โดยไม่จำเป็นต้องอยู่หน้าจอคอมพิวเตอร์
แต่ในขณะเดียวกันยังมีคนจำนวนมากมองว่า การลงทุนเป็นเรื่องเข้าใจยาก ยิ่งเรื่องการวางแผนการเงินด้วยแล้วดูเหมือนว่าจะวุ่นวายเกินไป ไหนจะต้องมาคำนวณเยอะแยะมากมายว่าจะต้องเก็บออมเงินเท่าไร ต้องเก็บกี่ปี ต้องลงทุนแบบไหน ต้อง ต้อง ต้อง เยอะไปหมด ความคิดเช่นนี้เป็นอุปสรรคสำคัญที่หลายคนไม่อยากวางแผนไว้ก่อน และมองข้ามการคำนวณค่าใช้จ่ายเงินออมและอื่นๆ ที่ควรทำไว้ล่วงหน้า จนเราเห็นหลายคนมีบ้าน รถ แต่ต้องใช้ชีวิตแบบเดือนชนเดือน แถมมีค่าใช้จ่ายตามมาเป็นหางว่าว 
ดังนั้นจึงเป็นการดีที่จะมีคนมาช่วยให้คำปรึกษาเรื่องการเงิน โดยไม่ต้องทำให้ชีวิตวุ่นวายและน่าจะยิ่งดีขึ้นไปอีก ถ้ามี App ที่ช่วยทำให้การเงินเป็นเรื่องง่าย 
สำหรับผู้เริ่มต้น App Starttoinvest เป็นคำตอบที่จะทำให้การวางแผนทางการเงินไม่ใช่เรื่องยากอีกต่อไป เพราะ App นี้ได้รวบรวมฟังก์ชันการเงินการลงทุนที่หลากหลายเข้าด้วยกันเสมือนเป็นที่ปรึกษาส่วนตัวที่ช่วยให้การวางแผนทางการเงินง่ายเพียงปลายนิ้วสัมผัสใช้เวลา Download เพียงไม่กี่นาที ลองวางแผนการเงินด้วยเมนูคำนวณเงินลงทุน เช่น คนเพิ่งเริ่มทำงานและต้องการที่จะไปเรียนต่อในอีก 5 ปีข้างหน้า โดยคาดว่าจะต้องใช้เงินประมาณ 2 ล้านบาท แต่ปัจจุบันมีเงินเก็บเพียง 1 แสนบาท เขาจะต้องทำอย่างไรเพื่อจะไปถึงเป้าหมายที่วางไว้ ที่ปรึกษาส่วนตัวก็จะแนะแนวทางให้ 
ผลการคำนวณจะทำให้ทราบว่าต้องเก็บเงินลงทุนเพิ่มปีละเท่าไหร่ จึงจะมีเงินไปเรียนต่อต่างประเทศตามที่ตั้งใจไว้ และ App นี้ไม่เพียงเหมาะกับคนหนุ่มสาวเท่านั้น แต่ยังเหมาะกับทุกคนเพราะด้วยโปรแกรมคำนวณเงินลงทุนนี้คนทำงานไม่ว่าจะอยู่ในวัยไหนก็จะสามารถทราบจำนวนเงินที่ต้องเตรียมไว้ใช้ เพื่อเกษียณด้วยเช่นกัน
นอกจากนี้ App Starttoinvest ยังได้รวบรวมข้อมูลที่จำเป็นสำหรับผู้ที่สนใจลงทุน ซึ่งจะช่วยให้ไม่พลาดโอกาสในการลงทุน เช่น สินค้าในตลาดทุน ช่องทางลงทุน หรือสื่อความรู้ต่างๆ ในรูปแบบที่เข้าใจได้ง่าย 
สำหรับท่านที่เป็นคนในแวดวง Social Network ที่สนใจในเรื่องการเงินการลงทุนสามารถเข้าไปพูดคุยกับทีมงานของ ก.ล.ต.ได้ที่ www.facebook. com/StartToInvest นะคะ อย่าลืมว่าความสำเร็จทั้งปวงเริ่มต้นจากก้าวแรกเสมอ หวังว่า App Starttoinvest จะช่วยให้ทุกท่านเริ่มก้าวไปสู่เส้นทางแห่งการเรียนรู้เรื่องการเงินการลงทุนและสามารถบรรลุเป้าหมายทางการเงินได้อย่างที่มุ่งหวังไว้ ขอเอาใจช่วยค่ะ